Document ID: 31992R2966

ΚΑΝΟΝΙΣΜΟΣ (ΕΟΚ) αριθ. 2966/92 ΤΟΥ ΣΥΜΒΟΥΛΙΟΥ της 12ης Οκτωβρίου 1992 για την τροποποίηση του κανονισμού (ΕΟΚ) αριθ. 1798/90 σχετικά με τον οριστικό δασμό αντιντάμπινγκ επί ορισμένων εισαγωγών γλουταμινικού νατρίου καταγωγής, μεταξύ άλλων χωρών, Ινδονησίας και Δημοκρατίας της Κορέας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2423/88 του Συμβουλίου της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), και ιδίως το άρθρο 14,
την πρόταση που υπέβαλε η Επιτροπή μετά από διαβουλεύσεις στο πλαίσιο της συμβουλευτικής επιτροπής, όπως προβλέπεται από τον προαναφερόμενο κανονισμό,
Εκτιμώντας ότι:
Α. Προηγούμενη διαδικασία
(1) Το Συμβούλιο, με τον κανονισμό (ΕΟΚ) αριθ. 1798/90 (2), επέβαλε οριστικό δασμό αντιντάμπινγκ ύψους 0,510 Ecu ανά χιλιόγραμμο και 0,189 Ecu ανά χιλιόγραμμο επί των εισαγωγών γλουταμινικού νατρίου καταγωγής, μεταξύ άλλων χωρών, Ινδονησίας και Δημοκρατίας της Κορέας αντιστοίχως, εξαιρουμένων των εισαγωγών προϊόντων παραγωγής μιας εταιρείας της Ινδονησίας και δύο εταιρειών της Δημοκρατίας της Κορέας, για τις οποίες έγιναν δεκτές από την Επιτροπή αναλήψεις υποχρεώσεων ως προς τις τιμές.
Β. Διαδικασία επανεξέτασης
(2) Η Επιτροπή, με ανακοίνωσή της που δημοσιεύτηκε την 5η Νοεμβρίου 1991 (3), μετά από διαβουλεύσεις στο πλαίσιο της συμβουλευτικής επιτροπής και σύμφωνα με το άρθρο 14 του κανονισμού (ΕΟΚ) αριθ. 2423/88, κίνησε διαδικασία επανεξέτασης του κανονισμού (ΕΟΚ) αριθ. 1798/90, όσον αφορά τρεις εταιρείες της Ινδονησίας, την PT Indomiwon Citra Inti, την PT Cheil Samsung Astra και την PT Miwon Indonesia, και επανέλαβε τη σχετική έρευνα.
(3) Μετά την ολοκλήρωση της έρευνας, η Επιτροπή γνωστοποίησε τα πορίσματά της στις ενδιαφερόμενες εταιρείες, λεπτομερή στοιχεία για τα οποία περιέχονται στην απόφαση 92/493/ΕΟΚ (4). Στην συνέχεια, προτάθηκαν αναλήψεις υποχρεώσεων ως προς τις τιμές από τις εταιρείες PT Indomiwon Citra Inti και PT Cheil Samsung Astra, όσον αφορά τις εξαγωγές γλουταμινικού νατρίου που πραγματοποιούσαν προς την Κοινότητα. Μετά από διαβουλεύσεις στο πλαίσιο της συμβουλευτικής επιτροπής, η Επιτροπή έκανε δεκτές τις εν λόγω αναλήψεις υποχρεώσεων με την απόφαση 92/493/ΕΟΚ.
(4) Όσον αφορά την εταιρεία PT Miwon Indonesia, επειδή η εν λόγω εταιρεία ούτε είχε πραγματοποιήσει εξαγωγές προς την Κοινότητα κατά την περίοδο της έρευνας ούτε απέδειξε ότι είχε σταθερή πρόθεση να πραγματοποιήσει τέτοιες εξαγωγές στο μέλλον, κρίνεται σκόπιμο να εξακολουθήσει να υπόκειται στο δασμό αντιντάμπινγκ, που ισχύει σήμερα όσον αφορά τις εισαγωγές γλουταμινικού νατρίου καταγωγής Ινδονησίας.
Γ. Τροποποίηση του κανονισμού (ΕΟΚ) αριθ. 1798/90 κατά συνέπεια της διαδικασίας επανεξέτασης, όσον αφορά ορισμένες εισαγωγές του υπό εξέταση προϊόντος καταγωγής Ινδονησίας
(5) Κατά συνέπεια, το Συμβούλιο θεωρεί σκόπιμη την τροποποίηση του κανονισμού (ΕΟΚ) αριθ. 1798/90 κατά τρόπον ώστε οι εταιρείες PT Indomiwon Citra Inti και PT Cheil Samsung Astra να εξαιρούνται από τον οριστικό δασμό αντιντάμπινγκ που έχει επιβληθεί στις εισαγωγές γλουταμινικού νατρίου καταγωγής Ινδονησίας.
(6) Ο ενδιαφερόμενος κλάδος της κοινοτικής βιομηχανίας ενημερώθηκε σχετικά με τα κύρια πραγματικά περιστατικά και εκτιμήσεις, με βάση τα οποία η Επιτροπή σκόπευε να διατυπώσει σύσταση υπέρ της τροποποίησης του κανονισμού (ΕΟΚ) αριθ. 1798/90, και δεν διατύπωσε αντιρρήσεις σχετικά.
(7) Εφόσον ο κανονισμός (ΕΟΚ) αριθ. 1798/90 έχει μόνο εν μέρει τροποποιηθεί, αναφορικά με ορισμένες εισαγωγές του υπό εξέταση προϊόντος καταγωγής Ινδονησίας, η ισχύς του δεν πρατείνεται, όσον αφορά την εφαρμογή του άρθρου 15 παράγραφος 1 του κανονισμού (ΕΟΚ) αριθ. 2423/88.
Δ. Τροποποίηση του κανονισμού (ΕΟΚ) αριθ. 1798/90, όσον αφορά ορισμένες εισαγωγές του υπό εξέταση προϊόντος καταγωγής Δημοκρατίας της Κορέας
(8) Το Μάιο 1992, μια εταιρεία της Δημοκρατίας της Κορέας, η Miwon Co. Ltd, Σεούλ, ζήτησε από την Επιτροπή να διορθώσει ένα σφάλμα σχετικά με την αναγραφή της εταιρικής επωνυμίας στον κανονισμό (ΕΟΚ) αριθ. 1798/90, προκειμένου να αποφευχθούν προβλήματα που η εταιρεία αυτή αντιμετώπιζε κατά τον εκτελωνισμό εξαγόμενου από αυτήν γλουταμινικού νατρίου στα τελωνεία της Κοινότητας.
(9) Με την ίδια αίτηση η Miwon Co. Ltd, Σεούλ, πληροφορούσε την Επιτροπή ότι πραγματοποιεί εξαγωγές προς την Κοινότητα του υπό εξέταση προϊόντος μέσω της πλήρως ελεγχόμενης από αυτήν εταιρείας εμπορίας Miwon Trading and Shipping Co. Ltd. Επίσης πληροφορούσε την Επιτροπή ότι, επειδή ο κανονισμός (ΕΟΚ) αριθ. 1798/90 εξαιρεί από το δασμό αντιντάμπινγκ μόνο εισαγωγές που γίνονται απευθείας από την Miwon So. Ltd. άλλες εισαγωγές του υπό εξέταση προϊόντος παραγωγής της εν λόγω εταιρείας, οι οποίες πραγματοποιούνταν από την εταιρεία Miwon Trading and Shipping Co., δεν θεωρούνταν από τις τελωνειακές αρχές ορισμένων κρατών μελών ως απευθείας εισαγωγές, υπαγόμενες στην προαναφερθείσα εξαίρεση. Κατά συνέπεια, η Miwon Co. Ltd ζήτησε την τροποποίηση του κανονισμού, προκειμένου να ληφθεί υπόψη η κατάσταση αυτή.
(10) Για να στηρίζει το αίτημά της, η Miwon Co. Ltd, Σεούλ, προσεκόμισε αποδεικτικά στοιχεία σχετικά με το ότι η Miwon Trading and Shipping Co. Ltd είναι η εταιρεία εμπορίας του ομίλου Miwon, στον οποίο ανήκουν και οι δύο εν λόγω εταιρείες, ότι ο έλεγχος διαχείρισης και στις δύο εταιρείες είναι κοινός και ότι η Miwon Trading and Shipping Co. Ltd εξάγει στην Κοινότητα αποκλειστικά γλουταμινικό νάτριο παραγωγής της εταιρείας Miwon Co. Ltd, Σεούλ. Επιπλέον, βάσει των διατάξεων της ανάληψης υποχρεώσεων που προτάθηκε από την Miwon Co. Ltd, Σεούλ, και έγινε δεκτή με τον κανονισμό (ΕΟΚ) αριθ. 547/90 της Επιτροπής (5) η εν λόγω εταιρεία αναλαμβάνει την υποχρέωση να μην πραγματοποιεί εξαγωγές είτε απευθείας είτε άμμεσα μέσω θυγατρικής εταιρείας, παραρτήματος ή αντιπροσώπου, σε τιμές κατώτερες της κατώτατης τιμής που έχει συμφωνηθεί σχετικά. Συνεπώς, η ανάληψη υποχρεώσεων που πρότεινε η Miwon Co. Ltd, Σεούλ, η οποία δικαιολογεί την εξαίρεση από το δασμό αντιντάμπινγκ, καλύπτει επίσης τις εξαγωγές προς την Κοινότητα γλουταμινικού νατρίου παραγωγής της εν λόγω εταιρείας, τις οποίες πραγματοποιεί η Miwon Trading and Shipping Co. Ltd.
(11) Υπό τις συνθήκες αυτές, το Συμβούλιο θεωρεί σκόπιμη την τροποποίηση του κανονισμού (ΕΟΚ) αριθ. 1798/90, προκειμένου αυτός να συμφωνεί με την ανάληψη υποχρέωσης ως προς τις τιμές που πρότεινε η Miwon Co. Ltd, Σεούλ, και να αναγράψει την ορθή επωνυμία της εν λόγω εταιρείας.
(12) Προκειμένου να διασφαλιστεί η ομοιόμορφη εφαρμογή του κανονισμού (ΕΟΚ) αριθ. 1798/90, η τροποποίηση σχετικά με ορισμένες εισαγωγές του υπό εξέταση προϊόντος καταγωγής Δημοκρατίας της Κορέας θα πρέπει να αρχίζει να ισχύει την 4η Μαρτίου 1990, ημερομηνία κατά την οποία άρχισε να ισχύει ο κανονισμός (ΕΟΚ) αριθ. 547/90 σχετικά με την αποδοχή αναλήψεων υποχρεώσεων που προτάθηκαν στο πλαίσιο της εν λόγω διαδικασίας. Ωστόσο, όσον αφορά την εφαρμογή του άρθρου 15 παράγραφος 1 του κανονισμού (ΕΟΚ) αριθ. 2423/88, δεν παρατείνεται η ισχύς του κανονισμού (ΕΟΚ) αριθ. 1798/90,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η πρώτη και δεύτερη περίπτωση του άρθρου 1 παράγραφος 2 του κανονισμού (ΕΟΚ) αριθ. 1798/90 αντικαθίσταται από το ακόλουθο κείμενο:
"- 0,510 Ecu ανά χιλιόγραμμο για τις εισαγωγές καταγωγής Ινδονησίας (συμπληρωματικός κωδικός Taric 8400).
Οι άμεσες εισαγωγές από την PT Sasa Jakarta, την PT Indomiwon Citra Inti, και την PT Cheil Samsung Astra (συμπληρωματικός κωδικός Taric 8401),
- 0,189 Ecu ανά χιλιόγραμμο για τις εισαγωγές καταγωγής Δημοκρατίας της Κορέας (συμπληρωματικός κωδικός Taric 8402).
Οι άμεσες εισαγωγές από την Cheil Foods and Chemicals, Σεούλ, την Miwon Co. Ltd, Σεούλ, και οι εισαγωγές παραγωγής της Miwon Co. Ltd, Σεούλ, που εξάγονται από την Miwon Trading and Shipping Co. Ltd, Σεούλ, εξαιρούνται από τον δασμό (συμπληρωματικός κωδικός Taric 8403)."
Άρθρο 2
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 4η Μαρτίου 1990 όσον αφορά την εξαίρεση από τον οριστικό δασμό αντιντάμπινγκ των εισαγωγών παραγωγής της Miwon Co. Ltd, Σεούλ, που εξάγονται από την Miwon Trading and Shipping Co. Ltd, Σεούλ. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 12 Οκτωβρίου 1992.

Labels: 3
18
1